త్రైమాసిక ఫలితాలపై దృష్టి..
- సెంట్రల్‌ బ్యాంకు పాలసీ సమీక్ష మార్కెట్లకు కీలకం
నవతెలంగాణ,వాణిజ్యవిభాగం: దేశీయ స్టాక్‌ మార్కెట్లలో ఈ వారం కూడా ఫలితాల సీజన్‌ హావా కొనసాగనుంది. సోమవారం నాడు మరికొన్ని కంపెనీల త్రైమాసిక పనితీరు వెల్లడి కానుంది. ఈ ఫలితాలు మార్కెట్ల గమనాన్ని నిర్దేేశిస్తాయని నిపుణులు పేర్కొంటున్నారు. వీటితో పాటు చైనా జీడీపీ వృద్ధి రేటు అంచనాలు, సెంట్రల్‌ బ్యాంకు పాలసీ సమీక్ష సమావేశాలకు తోడు పలు అంశాలు కీలకం కానున్నాయని వారు చెబుతున్నారు. ప్రపంచ స్టాక్‌ మార్కెట్ల పోకడ, రుతుపవనాల పురోగతి, విదేశీ ఇన్వెస్టర్ల పెట్టుబడులు, డాలరుతో రుపాయి మారకం, అంతర్జాతీయ మార్కెట్లో ముడి చమురు ధరలు కూడా స్టాక్‌ సూచీలపై ప్రభావం చూపుతాయని విశ్లేషకులు అభిప్రాయపడుతున్నారు. గత వారం దేశీయ స్టాక్‌ మార్కెట్లలో కొత్త రికార్డులు నమోదైన సంగతి తెలిసిందే. అయితే గత సోమవారం నాటి మార్కెట్లలో కొన్ని అవాంతరాలు చోటు చేసుకున్నప్పటికీ..ఊహించని విధంగా రెండురోజుల్లోనే నిప్టీ 9,900 మార్క్‌కు చేరింది. దీనికితోడు బీఎస్‌ఈ సెన్సెక్స్‌ సూచీ 32,000 పాయింట్లకు చేరి చరిత్ర సృష్టించింది. మొత్తం వారంలో బీఎస్‌ఈ సెన్సెక్‌ 660 పాయింట్లు లాభపడగా, ఎన్‌ఎస్‌ఈ నిప్టీ 221 పాయింట్ల నమోదు చేసింది. ఇక ఐదు సెషన్‌లలో వరుసగా నాలుగు రోజులు భారీ లాభాలు సాధించిన స్టాక్‌ మార్కెట్లు శుక్రవారం స్వల్ప నష్టాలు చవి చూశాయి. ముఖ్యంగా టాటా కన్సల్టెన్సీ సర్వీసెస్‌ (టీసీఎస్‌) ఫలితాలు నిరాశపర్చినప్పటికీ...ఇన్ఫోసిస్‌ ఫలితాలు మార్కెట్లకు దన్నుగా నిలిచాయి. ఈ నేపథ్యంలోనే శుక్రవారం బీఎస్‌ఈ సెన్సెక్స్‌ 16.6 పాయింట్లు తగ్గి 32,020 వద్ద ముగిసింది. ఎన్‌ఎస్‌ఈ నిఫ్టీ 5.35 పాయింట్లు తగ్గి 9,886 వద్ద నమోదయ్యింది. కాగా అంతర్జాతీయ భౌగళిక అంశాల నేపథ్యంలో భారతీయ ఈక్విటీలు ఔట్‌పెర్ఫామ్‌గా నిలిచాయి. వీటికితోడు పండ్లు, కూరగాయలు ధరలు తగ్గడంతో టోకు ద్రవ్యోల్బణం ఎనిమిది నెలల కనిష్టానికి చేరగా.. వినియోగదారుల ద్రవ్యోల్బణం అయిదేండ్ల కనిష్ట స్థాయిల్లో నమోదైంది. ఐఐపీ గణాంకాలు మాత్రం నిరాశపరిచాయి. ఈ నేపథ్యంలో ఆగస్టు నెలలో జరగబోయే ద్రవ్య పరపతి విధాన సమీక్షలో ఆర్‌బీఐ కీలక వడ్డీ రేట్లు తగ్గించవచ్చునని ఆర్థిక నిపుణులు పేర్కొంటున్నారు. ఈ నేపథ్యంలో వచ్చే వారం స్టాక్‌ మార్కెట్‌లో బుల్లిష్‌ కొనసాగుతుందో చూడాలి...
ఆర్థిక ఫలితాలు..
కార్పొరేట్ల కంపెనీల తొలి త్రైమాసిక ఫలితాల సీజన్‌ ఇప్పటికే మొదలైంది. టీసీఎస్‌, ఇన్ఫోసిస్‌ లాంటి ప్రముఖ దిగ్గజ సంస్థలు జూన్‌ ఫలితాలను గత వారం విడుదల చేశాయి. ఈ వారం మరిన్ని కంపెనీలు తమ మొదటి త్రైమాసిక పనితీరును వెల్లడించనున్నాయి. ఈ నెల 17న (సోమవారం) ఏసీసీ, జూబిలెంట్‌ పుడ్‌ వర్క్స్‌ క్యూ1 ఫలితాలు వెల్లడిస్తాయి. క్రిసిల్‌, అల్ట్రా టెక్‌ సిమెంట్‌ ఈనెల 18న (మంగళవారం) ఫలితాలు విడుదల చేస్తాయి. ఈ నెల 20న (గురువారం) విప్రోతో పాటు, రిల్‌, బజాజ్‌ ఆటో, కోటాక్‌ మహీంద్రా బ్యాంకు, ఆర్‌బీఎల్‌ బ్యాంకు ఏప్రిల్‌-జూన్‌ ఫలితాలను వెల్లడిస్తాయి. శుక్రవారం (21న) ఆశోక్‌ లీలాండ్‌ ఫలితాలు రానున్నాయి. ఈ నెల 20న వెలువడే రిలయన్స్‌ ఇండిస్టీస్‌ పైనాన్షియల్‌ ఫలితాలు స్టాక్‌ మార్కెట్లకు దిశానిర్దేశం చేయనున్నాయని నిపుణుల అంచనా.
అంతర్జాతీయ అంశాలకు ప్రాధాన్యం..
ప్రపంచ రెండో అతిపెద్ద ఆర్థిక వ్యవస్థ చైనా రెండో త్రైమాసిక జీడీపీ వృద్ధి రేటు గణాంకాలు సోమవారం వెల్లడి కానున్నాయి. ఆర్థిక నష్టాలను పరిమితం చేయడంతో పాటు దానిపై చర్యల కారణంగా ఈ సారి జీడీపీ వృద్ధి రేటు 6.6శాతంగా నమోదు కావచ్చునని ప్రభుత్వం అంచనా వేసినట్టుగా రాయిటర్స్‌ పేర్కొంది. కాగా మొదటి త్రైమాసికంలో చైనా జీడీపీ 6.9శాతంగా ఉంది. దీంతో పాటు చైనా పారిశ్రామికోత్పత్తి వివరాలు వెల్లడి కానున్నాయి. దీనికితోడు జపాన్‌ సెంట్రల్‌ బ్యాంకు, యూరోపియన్‌ యూనియన్‌ బ్యాంకు పాలసీ సమీక్ష సమావేశాలపై కూడా మదుపర్లు దృష్టిసారించనున్నారని విశ్లేషకులు అంచనా వేస్తున్నారు.
వాణిజ్య లోటు..
భారత వాణిజ్య లోటు జూన్‌ నెలలో 12.96 బిలియన్‌ డాలర్లకు పెరిగింది. గతేడాది జూన్‌ నెలలో 8.11 మిలియన్‌ డాలర్లుగా నమోదు చేసిందని కేంద్ర వాణిజ్య మంత్రిత్వ శాఖ గణాంకాలు చెబుతున్నాయి. ఎగుమతులు 4.39శాతం వృద్ధితో 23.56 బిలియన్‌ డాలర్లకు చేరగా..దిగుమతులు 19శాతం వృద్ధితో 30.68 బిలియన్‌ డాలర్ల నుంచి 36.52 బిలియన్‌ డాలర్లకు చేరింది. ఈ గణాంకాల నేపథ్యంలో ఈ వారం దేశీయ స్టాక్‌ మార్కెట్లపై దీని ప్రభావం ఉండవచ్చునని విశ్లేషకులు పేర్కొంటున్నారు.
మీ స్నేహితులకు రికమెండ్ చెయ్యండి